In nomine sanctæ et individuæ Trinitatis, amen. Ego, Ludovicus, Dei gracia Francorum rex. Notum facimus universis tam presentibus quam futuris quod terram de Taloan, quæ fuit Petri Balceni, emit Hugo, prepositus noster Senonensis, a filio ejus, Fulcone Balceno. Postmodum Hugo, per precem nostram et per assensum dominorum, ut dicebat, eandem terram vendidit canonicis Sancti-Mariani Altisiodorensis. Et, quoniam idem canonici quicquid de terra illa et de alia infra Plancam et Icaunam habebant, nobis ad herbergiendum contulerunt, tam in terris quam in pratis, et etiam censum VIII solidorum quem ibi exigebant, nobis quitum et sine calumpnia reliquerunt: nos, in recompensationem, reliquam partem terræ, a Planca versus domos suas, et quicquid ultra Plancam habent, tam in terris quam in pratis et in aliis rebus, eis laudamus et concedimus; et, ut inde in perpetuum in pace remaneant, sigilli nostri auctoritate confirmamus, salvo omni alieno jure, subter inscripto nostri nominis karactere. Actum publice, Senonis, anno incarnati Verbi Mº Cº LXº IIIIº; astantibus in palatio nostro quorum apposita sunt nomina et signa: S. comitis Theobaldi, dapiferi nostri; S. Guidonis, buticularii; S. Mathei, camerarii; constabulario nullo. Data per manum Hugonis, cancellarii et episcopi Suessionis.